b'\n_START_ARTICLE_\nManos Katrakis\n_START_SECTION_\nBiografia\n_START_PARAGRAPH_\nNascut el 14 d\'agost de 1908 a la ciutat de Kastelli-K\xc3\xadssamos, a la Rep\xc3\xbablica de Creta, fou el m\xc3\xa9s jove de cincs fills que tingueren Haralambos Katrakis i Irini Katraki. Quan va complir els 10 anys, la seva fam\xc3\xadlia es trasllad\xc3\xa0 de Creta a Atenes, on el seu pare trob\xc3\xa0 una feina. El seu germ\xc3\xa0 Giannis Katrakis emigr\xc3\xa0 a Nord-am\xc3\xa8rica._NEWLINE_Durant la seva joventut, va jugar en diversos equips de futbol, incloent entre d\'altres l\'Athinaikos FC._NEWLINE_Juntament amb l\'actor i director Kostas Leloudas, va actuar en la seva primera pel\xc2\xb7l\xc3\xadcula To Lavaro tou \'21 el 1928. Adaptada al teatre, tres anys m\xc3\xa9s tard es va representar al Teatre Nacional de Gr\xc3\xa8cia (Ethniko Theatro). Durant la d\xc3\xa8cada de 1930, va continuar actuant en obres de teatre (fou amic del mestre Dimitris Mitr\xc3\xb3poulos). Es va casar amb Anna Lori als trenta-cinc anys._NEWLINE_Va participar en la resist\xc3\xa8ncia com a membre de EAM/ELAS i despr\xc3\xa9s va negar-se a signar una declaraci\xc3\xb3 de penediment durant la Guerra civil grega de 1946-1949. Fruit de la seva activitat pol\xc3\xadtica, fou desterrat a l\'illa pres\xc3\xb3 de Makronisos, juntament amb altres figures de renom com Iannis Ritsos, Nikos K\xc3\xbanduros, Mikis Theodorakis o Thanasis Veggos._NEWLINE_A la d\xc3\xa8cada de 1950 va tornar a Atenes des de Makronisos per\xc3\xb2 va trobar poca feina en el m\xc3\xb3n del teatre, lliurant-se a interpretar rols petits i grans en pel\xc2\xb7l\xc3\xadcules i obres de teatre._NEWLINE_L\'any 1954, es va casar amb la seva tercera i \xc3\xbaltima esposa, Linda Alma - pseud\xc3\xb2nim d\'Eleni Malioufa (\xce\x95\xce\xbb\xce\xad\xce\xbd\xce\xb7 \xce\x9c\xce\xb1\xce\xbb\xce\xb9\xce\xbf\xcf\x8d\xcf\x86\xce\xb1)._NEWLINE_Fou un \xc3\xa0vid fumador durant gaireb\xc3\xa9 tota la seva vida, fet que finalment li va provocar la mort. Poc abans de morir, va filmar la seva \xc3\xbaltima i millor pel\xc2\xb7l\xc3\xadcula Taxidi sta Kythira ("Viatge a Citera") amb el director Theo Angel\xc3\xb3pulos. Va morir el 2 de setembre de 1984 a Atenes als setanta-sis anys per c\xc3\xa0ncer de pulm\xc3\xb3._NEWLINE_El 2009, l\'Hellenic Post, operador de correus grec, va emetre un segell postal de 0,01 \xe2\x82\xac en honor seu.'